KOMISIJOS REGLAMENTAS (EB) Nr. 1925/2004
2004 m. spalio 29 d.
nustatantis Tarybos reglamento (EB) Nr. 1798/2003 dėl administracinio bendradarbiavimo pridėtinės vertės mokesčio srityje tam tikrų nuostatų taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. spalio 7 d. Tarybos reglamentą (EB) Nr. 1798/2003 dėl administracinio bendradarbiavimo pridėtinės vertės mokesčio srityje, panaikinantį Reglamentą (EEB) Nr. 218/92 (1), ypač į jo 18, 35 ir 37 straipsnius,
kadangi:
(1)
Reglamentas (EB) Nr. 1798/2003 apima ir sustiprina su administraciniu bendradarbiavimu susijusias nuostatas pridėtinės vertės mokesčio srityje, išdėstytas Tarybos reglamente (EEB) Nr. 218/92 ir 1977 m. gruodžio 19 d. Tarybos direktyvoje Nr. 77/799/EEB dėl valstybių narių kompetentingų institucijų tarpusavio pagalbos tiesioginio apmokestinimo, tam tikrų akcizo mokesčių ir draudimo įmokų apmokestinimo srityje (2).
(2)
Būtina nurodyti tikslios informacijos, kuria turi būti keičiamasi be išankstinio prašymo, rūšis, mainų periodiškumą ir praktines informacijos mainų priemones.
(3)
Būtina nustatyti elektroniniu būdu perduodamos informacijos valdymo priemones pagal Reglamentą (EB) Nr. 1798/2003.
(4)
Būtina sudaryti būtinų statistinių duomenų sąrašą įvertinimui pagal Reglamentą (EB) Nr. 1798/2003.
(5)
Šiame Reglamente numatytos priemonės atitinka Nuolatinio administracinio bendradarbiavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Objektas
Šis reglamentas nustato Reglamento (EB) Nr. 1798/2003 18, 35 ir 37 straipsnių taikymo taisykles.
2 straipsnis
Apibrėžimai
Šiame reglamente:
1)
„Neveiklus ūkio subjektas“ - ūkio subjektas PVM mokėtojas, įregistruotas PVM mokėtojų registre, kuris potencialiai kėsindamasis sukčiauti nemokėdamas PVM įgyja prekių ar paslaugų ar imituoja tokį įsigijimą, kuris šias prekes ar paslaugas perleidžia nurodydamas sąskaitose PVM, tačiau nemokėdamas PVM kompetentingoms valdžios institucijoms.
2)
„Naudoti svetimą PVM mokėtojo registracijos numerį“- neteisėtai naudoti kitam ūkio subjektui suteiktą PVM mokėtojo numerį.
3 straipsnis
Pasikeitimas informacija be išankstinio prašymo
Informacijos, kuria galima keistis automatiniais mainais ar struktūrizuotais automatiniais mainais pagal Reglamento (EB) Nr. 1798/2003 17 straipsnį, rūšys yra šios:
1)
Informacija apie neįsisteigusius mokesčio mokėtojus.
2)
Informacija apie naujas transporto priemones.
3)
Informacija apie kilmės valstybėje narėje PVM neapmokestinamą prekių pardavimą nuotoliniu būdu.
4)
Informacija apie neteisėtais laikytinus Bendrijos vidaus sandorius.
5)
Informacija apie „neveiklius ūkio subjektus“ (potencialius).
4 straipsnis
Informacija, kuria keičiamasi be išankstinio prašymo, porūšiai
1. Apie neįsisteigusius mokesčių mokėtojus keičiamasi šia informacija:
a)
PVM mokėtojų numerių suteikimas mokesčių mokėtojams įsisteigusiems kitoje valstybėje narėje;
b)
PVM kompensavimo sąlygos mokesčių mokėtojams neįsisteigusiems valstybės viduje pagal Tarybos direktyvą 79/1072/EEB (3).
2. Apie naujas transporto priemones keičiamasi šia informacija:
a)
atleidimas nuo mokesčio pagal Tarybos direktyvos 77/388/EEB (4) 28c straipsnio A skirsnio b punktą naujų transporto priemonių, nurodytų 28a straipsnio 2 dalyje, tiekimų, kuriuos vykdo ūkio subjektai, laikomi PVM mokėtojais pagal 28a straipsnio 4 dalį;
b)
atleidimas nuo mokesčio pagal Direktyvos 77/388/EEB 28c A skirsnio b punktą naujų laivų ir skraidymo priemonių, nurodytų 28a straipsnio 2 dalyje, tiekimų, kuriuos asmenų, nesančių PVM mokėtojais, naudai vykdo kiti, nei a punkte nurodyti subjektai;
c)
atleidimas nuo mokesčio pagal Direktyvos 77/388/EEB 28c straipsnio A skirsnio b punktą naujų antžeminio transporto priemonių, turinčių variklius, nurodytų 28a straipsnio 2 dalyje, tiekimų, kuriuos asmenų, nesančių PVM mokėtojais naudai vykdo kiti, nei a punkte nurodyti subjektai.
3. Apie kilmės valstybėje narėje PVM neapmokestinamą prekių pardavimą nuotoliniu būdu keičiamasi šia informacija:
a)
tiekimai, viršijantys Direktyvos 77/388/EEB 28b straipsnio B skirsnio 2 dalyje nustatytą ribą;
b)
tiekimai, nesiekiantys Tarybos Direktyvos 77/388/EB 28b straipsnio B skirsnio 2 dalyje nustatytos ribos, kai mokesčio mokėtojas nusprendžia tapti PVM/mokesčio mokėtoju paskirties valstybėje narėje pagal šios Direktyvos 28b straipsnio B skirsnio 3 punktą.
4. Apie neteisėtais laikytinus Bendrijos vidaus sandorius keičiamasi šia informacija:
a)
atvejai, kai paaiškėja, kad Bendrijos viduje vykdomų tiekimų vertė, nurodyta PVM mainų informacinėje sistemoje (VIES), labai skiriasi nuo deklaruotos atitinkamų Bendrijos viduje įsigytų prekių sumos;
b)
prekių tiekimai Bendrijos viduje, kurios nėra atleistos nuo PVM mokėjimo pagal Direktyvos 77/388/EEB 28c straipsnio A skirsnį, PVM/mokesčio mokėtojui kitoje valstybėje narėje.
5. Apie „neveiklius ūkio subjektus“ (potencialius) keičiamasi šia informacija:
a)
mokesčių mokėtojai, kurių PVM mokėtojų numeriai buvo panaikinti arba neteko galios nutrūkus ekonominei veiklai arba dėl to, kad ji buvo imituojama ir kurie jau įvykdė sandorius Bendrijos viduje;
b)
mokesčių mokėtojai, kurie yra „neveiklūs ūkio subjektai“ (potencialūs), bet kurių PVM mokėtojo numeris nebuvo panaikintas;
c)
mokesčių mokėtojai, vykdantys tiekimus Bendrijos viduje ir jų klientai kitose valstybėse narėse, kai klientas yra „neveiklus ūkio subjektas“ (potencialus) arba turi „neteisėtą PVM mokėtojo numerį“.
5 straipsnis
Pranešimas apie dalyvavimą informacijos mainuose
Kiekviena valstybė narė per tris mėnesius nuo šio reglamento įsigaliojimo raštu praneša Komisijai apie jos priimtą sprendimą pagal Reglamento (EB) Nr. 1798/2003 18 straipsnio antrą pastraipą dėl dalyvavimo konkrečios informacijos rūšies arba jos porūšių mainuose, kaip numatyta 3 ir 4 straipsniuose, tai p pat ar ji tai atliks automatiniu, ar struktūrizuotu automatiniu būdu. Komisija praneša apie tai kitoms valstybėms narėms.
Valstybė narė, vėliau keičianti informacijos, skirtos mainams, rūšis arba porūšius arba dalyvavimo tokiuose mainuose būdą, privalo apie tai raštu pranešti Komisijai. Komisija praneša apie tai kitoms valstybėms narėms.
6 straipsnis
Informacijos perdavimo dažnumas
Jeigu naudojama automatinė keitimosi informacija sistema, pranešimai siunčiami:
a)
kategorijoms nustatytoms 3 straipsnio 1 ir 3 dalyse - vėliausiai iki trečiojo kalendorinių metų mėnesio pabaigos, kurio metu tokia informacija buvo gauta;
b)
kategorijoms nustatytoms 3 straipsnio 2 dalyje - vėliausiai iki trečiojo kalendorinio ketvirčio mėnesio pabaigos, kurio metu tokia informacija buvo gauta.
Informacija, susijusi su kategorijomis, numatytomis 3 straipsnio 4 ir 5 dalyse pateikiama iš karto, kai tik gaunama.
7 straipsnis
Skelbtinos informacijos perdavimas
1. Bet kokia raštu skelbtina informacija pagal Reglamento (EB) Nr. 1798/2003 37 straipsnį turi būti kuo greičiau perduodama elektroniniu būdu, CCN/CSI tinklu, išskyrus:
a)
kai pranešimo paprašoma pagal Reglamento (EB) Nr. 1798/2003 14 straipsnį ir aktą arba nutarimą pranešti;
b)
dokumentų originalus pagal Reglamento (EB) Nr. 1798/2003 7 straipsnį.
2. Valstybių narių kompetentingos institucijos gali nuspręsti atšaukti skelbti popieriuje spausdintą informaciją, kurios rūšys išvardytos 1 dalies a ir b punktuose.
8 straipsnis
Įvertinimas
Pagal Reglamento (EB) Nr. 1798/2003 35 straipsnio 1 dalį administracinio bendradarbiavimo priemonės yra įvertinamos kas trejus metus nuo šio reglamento įsigaliojimo dienos.
9 straipsnis
Statistiniai duomenys
Statistinių duomenų sąrašas pagal Reglamento (EB) Nr. 1798/2003 35 straipsnio 3 dalį pateikiamas priede.
Valstybės narės Komisijai statistinius duomenis pateikia kasmet iki balandžio 30 d., jeigu įmanoma, elektroniniu būdu priede pateikiamos lentelės pavidalu.
10 straipsnis
Nacionalinių pranešimų perdavimas
Valstybės narės Komisijai perduoda visų nacionalinės teisės aktų, susijusių su šio reglamento reglamentuojama sritimi, nuostatų tekstus.
Komisija praneša apie tai kitoms valstybėms narėms.
11 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 29 d.